Úradný vestník 247 E , 06/10/2005 S. 0161 - 0163



P6_TA(2005)0012 Obchodovanie so ženami a deťmi v Kambodži Uznesenie Európskeho parlamentu o obchodovaní so ženami a deťmi v Kambodži Európsky parlament, - so zreteľom na svoje predchádzajúce uznesenia o Kambodži, a to najmä na uznesenie z 13. marca 2003 [1] a 12. februára 2004 [2], - so zreteľom na Dohodu o spolupráci medzi Európskym spoločenstvom a Kambodžským kráľovstvom [3], ktorá vstúpila do platnosti 1. novembra 1999, - so zreteľom na Strategický dokument medzi ES a Kambodžou na roky 2000 - 2003 a Národný indikatívny program na roky 2005 - 2006, - so zreteľom na vyhlásenie miestneho predsedníctva Európskej únie v mene vedúcich misií EÚ v Phnom Penh o útoku proti útulku pre obete obchodovania s ľuďmi prevádzkovaného združením "Agir Pour les Femmes en Situation Précaire" (AFESIP) (Pomoc ženám v situáciách ohrozenia), - so zreteľom na Dohovor OSN o právach dieťaťa a Dohovor o odstránení všetkých foriem diskriminácie žien, ktorý ratifikovala Kambodža a všetky členské štáty EÚ, - so zreteľom na Protokol OSN na prevenciu, potláčanie a potrestanie obchodovania s ľuďmi, najmä ženami a deťmi, a Dohovor OSN proti organizovanému zločinu, - so zreteľom na usmernenia EÚ o aktivistoch v oblasti ochrany ľudských práv schválené Európskou radou v júli 2004, - so zreteľom na dohodu medzi OSN a Kambodžou o rozpočte pre zvláštny tribunál pre vojnové zločiny v Kambodži, - so zreteľom na článok 115 ods. 5 rokovacieho poriadku, A. so zreteľom na útok na stredisko Srey Khan združenia AFESIP, kde bývalo 91 žien a mladých dievčat, z ktorých 83 deň predtým oslobodili zamestnanci sekcie pre obchodovanie s ľuďmi a ochranu mladistvých z hotela, v ktorom sa vykonávala prostitúcia, B. keďže osud týchto 91 žien a dievčat je neznámy, C. keďže osem osôb bolo zaistených počas policajného zásahu a prepustených v nasledujúci deň, D. so zreteľom na smrteľné vyhrážky, ktorým je vystavená Somaly Mam, aktivistka chrániaca záujmy detí nútených k prostitúcii, ktorej kambodžská vláda nemôže zaručiť ochranu, E. keďže obchodovanie s ľuďmi a sexuálne vykorisťovanie sú formy novovekého otroctva a predstavujú zjavné porušovanie základných ľudských práv, ktoré vykonávajú siete nadnárodného organizovaného zločinu; keďže ide o lukratívny obchod pre týchto priekupníkov, F. keďže obchodovanie s ľuďmi narastá z dôvodov chudoby, nezamestnanosti, zraniteľnosti žien a detí, zhoršovania sociálnych podmienok v krajinách pôvodu, vysokých ziskov a nízkych rizík pre priekupníkov a dopytu po ženách a deťoch na účely prostitúcie a ďalších foriem sexuálneho vykorisťovania, G. keďže stále je potrebné vynaložiť ďalšie úsilie v boji proti organizovanému zločinu a obchodovaniu s ľuďmi, H. keďže počas 7. schôdze poradnej skupiny v Kambodži dňa 6. a 7. decembra 2004 sa účastníci dohodli na rade spoločných ukazovateľov vrátane prijímania právnych predpisov proti domácemu násiliu a obchodovaniu s ľuďmi, aby pomohli kambodžskej vláde ako aj partnerom v rámci rozvojovej pomoci sledovať situáciu v nadchádzajúcom roku, I. so zreteľom na skutočnosť, že kambodžská vláda vytvorila medziministerský výbor, ktorý bude vyšetrovať útok na stredisko AFESIP, 1. odsudzuje sexuálne vykorisťovanie neplnoletých ako zločin "erga omnes" a útok na základné práva detí, proti ktorému sa musí bojovať na všetkých úrovniach; 2. vyjadruje svoje znepokojenie so situáciou detskej prostitúcie v Kambodži a s obchodovaním s ľuďmi, ku ktorým dochádza smerom do aj z Kambodže, so zámerom ich využívania na nútenú prácu, prostitúciu, žobranie a nezákonné adopcie; 3. pripomína zásady Charty ľudských práv a najmä práva dievčat v prípadoch sexuálneho vykorisťovania neplnoletých v Ázii a v ostatnom svete; 4. odsudzuje útok z 8. decembra 2004 na centrum AFESIP pre obete obchodovania s ľuďmi v Phnom Penhu a únos 91 žien a dievčat, z ktorých niektoré sú neplnoleté; 5. odsudzuje sexuálnu turistiku v Kambodži a iných krajinách, v ktorých sa vyskytuje a žiada, aby členské štáty EÚ prijali a uplatňovali príslušné právne predpisy potrebné na postavenie pred súd všetkých, ktorí sú zapojení do sexuálnej turistiky s mladistvými; 6. trvá na tom, aby Komisia zohľadnila práva detí a žien, ktoré sú obeťami obchodovania s ľuďmi v prípravách jej politiky v oblasti ľudských práv v rámci Európskej iniciatívy pre demokraciu a ľudské práva; 7. žiada, aby Komisia podporovala organizácie na ochranu ľudských práv v Kambodži a najmä tie, ktoré sa venujú ochrane obetí obchodovania s ľuďmi a sexuálneho vykorisťovania; 8. víta rozhodnutie kambodžskej vlády zriadiť medziministerský výbor, ku ktorému patria ako pozorovatelia aj zástupcovia zahraničných misií a národných a medzinárodných mimovládnych organizácií, s cieľom ďalšieho vyšetrovania a osobného vypočutia žien postihnutých uvedenými zločinmi; 9. je presvedčený o pozitívnom a spravodlivom výsledku práce medziministerského výboru, ktorý bol nedávno zriadený a uznáva, že kambodžské úrady vynaložili úsilie s cieľom boja proti obchodovaniu so ženami a deťmi; zdôrazňuje však potrebu zvýšiť počet súdnych stíhaní a odsúdení priekupníkov tak, aby sa skoncovalo s obchodovaním so ženami a detskou prostitúciou; 10. vyzýva kambodžské úrady, aby zaručili bezpečnosť organizácií na ochranu detí a ich zamestnancov, a to najmä tých organizácií, ktoré pomáhajú obetiam obchodovania s ľuďmi a sexuálneho vykorisťovania; 11. vyzýva kambodžské úrady, aby zaručili bezpečnosť Somaly Mam, ktorej život je ohrozený; 12. vyzýva kambodžskú vládu, aby ratifikovala Protokol OSN na prevenciu, potláčanie a potrestanie obchodovania s ľuďmi, najmä ženami a deťmi, a Dohovor OSN proti organizovanému zločinu; 13. vyzýva členské štáty EÚ, aby sa spojili v boji proti organizovanému zločinu a obchodovaniu s ľuďmi, najmä s neplnoletými; 14. poveruje svojho predsedu, aby postúpil toto uznesenie Rade, Komisii, vláde Kambodže a vládam členských štátov Združenia národov juhovýchodnej Ázie (ASEAN). [1] Ú. v. EÚ C 61 E, 10.3.2004, s. 417. [2] Prijaté texty, P5_TA(2004)0101. [3] Ú. v. ES L 269, 19.10.1999, s. 18. --------------------------------------------------